Document ID: 32013D0638

KOMISSION PÄÄTÖS,
annettu 12 päivänä elokuuta 2013,
olennaisista vaatimuksista, jotka liittyvät SOLAS-sopimuksen ulkopuolelle jääviin merialuksiin asennettavaksi tarkoitettuihin radiolaitteisiin, joiden tarkoituksena on osallistua merenkulun maailmanlaajuiseen hätä- ja turvallisuusjärjestelmään (GMDSS)
(tiedoksiannettu numerolla C(2013) 5185)
(2013/638/EU)
EUROOPAN KOMISSIO, joka
ottaa huomioon Euroopan unionin toiminnasta tehdyn sopimuksen,
ottaa huomioon radio- ja telepäätelaitteista ja niiden vaatimustenmukaisuuden vastavuoroisesta tunnustamisesta 9 päivänä maaliskuuta 1999 annetun Euroopan parlamentin ja neuvoston direktiivin 1999/5/EY (1) ja erityisesti sen 3 artiklan 3 kohdan e alakohdan,
sekä katsoo seuraavaa:
(1)
Muutamat jäsenvaltiot ovat ottaneet käyttöön tai aikovat ottaa käyttöön yhteiset turvallisuusperiaatteet ja -säännöt, jotka koskevat sellaisissa merialuksissa olevia radiolaitteita, joihin ei sovelleta vuoden 1974 kansainvälistä yleissopimusta ihmishengen turvallisuudesta merellä (SOLAS-sopimus), jäljempänä ’SOLAS-sopimuksen ulkopuolelle jäävät merialukset’.
(2)
Radiopalvelujen yhdenmukaistaminen lisää SOLAS-sopimuksen ulkopuolelle jäävien merialusten turvallisuutta varsinkin hätätilanteessa ja huonoissa sääolosuhteissa.
(3)
Meriturvallisuuskomitean (MSC) kiertokirjeessä 803, joka koskee SOLAS-sopimuksen ulkopuolelle jäävien merialusten osallistumista merenkulun maailmanlaajuiseen hätä- ja turvallisuusjärjestelmään (GMDSS), ja Kansainvälisen merenkulkujärjestön (IMO) päätöslauselmassa MSC.131 (75) kehotetaan valtioita soveltamaan suuntaviivoja, jotka koskevat SOLAS-sopimuksen ulkopuolelle jäävien alusten osallistumista merenkulun maailmanlaajuiseen hätä- ja turvallisuusjärjestelmään, ja vaatimaan tiettyjen hätä- ja turvallisuusjärjestelmään liittyvien piirteiden toteuttamista kaikissa aluksissa käytettävissä radiolaitteissa.
(4)
Kansainvälisen teleliiton radio-ohjesäännöissä määritellään tietyt taajuudet, jotka on varattu merenkulun maailmanlaajuisen hätä- ja turvallisuusjärjestelmän käyttöön. Kaikkien näillä taajuuksilla toimivien radiolaitteiden, jotka on tarkoitettu käytettäviksi hätätapauksissa, olisi oltava yhteensopivia näille taajuuksille osoitetun käyttötavan kanssa, ja niiden olisi tarjottava kohtuullinen varmuus siitä, että ne toimivat oikein hätätilanteessa.
(5)
On tarpeen selkiyttää sitä, että olennaisista vaatimuksista, jotka liittyvät SOLAS-sopimuksen ulkopuolelle jääviin merialuksiin asennettavaksi tarkoitettuihin radiolaitteisiin, joiden tarkoituksena on osallistua merenkulun maailmanlaajuiseen hätä- ja turvallisuusjärjestelmään (GMDSS), 4 päivänä syyskuuta 2003 tehtyä komission päätöstä 2004/71/EY (2) sovelletaan kaikilla SOLAS-sopimuksen ulkopuolelle jäävillä merialuksilla käytettäviin GMDSS-laitteisiin, jotka eivät kuulu laivavarusteista 20 päivänä joulukuuta 1996 annetun neuvoston direktiivin 96/98/EY (3) soveltamisalaan.
(6)
Niitä vaatimuksia, joita SOLAS-sopimuksen ulkopuolelle jäävillä merialuksilla käytettäväksi tarkoitettujen GMDSS-laitteiden on noudatettava, olisi pantava täytäntöön yhtenäisesti kaikissa jäsenvaltioissa ja IMO:n asiaa koskevien suuntaviivojen mukaisesti.
(7)
Kun otetaan huomioon päätökseen 2004/71/EY tehdyt lukuisat muutokset, kyseinen päätös olisi selkeyden vuoksi korvattava.
(8)
Tässä päätöksessä säädetyt toimenpiteet ovat vaatimustenmukaisuuden arviointi- ja markkinoiden valvontakomitean lausunnon mukaiset,
ON HYVÄKSYNYT TÄMÄN PÄÄTÖKSEN:
1 artikla
Tämä päätös koskee kaikkia radiolaitteita, jotka eivät kuulu direktiivin 96/98/EY soveltamisalaan ja jotka on tarkoitettu asennettavaksi aluksiin, joihin ei sovelleta vuoden 1974 kansainvälistä yleissopimusta ihmishengen turvallisuudesta merellä (SOLAS-sopimus), jäljempänä ’SOLAS-sopimuksen ulkopuolelle jäävät merialukset’, ja jotka on tarkoitettu osallistumaan merenkulun maailmanlaajuiseen hätä- ja turvallisuusjärjestelmään (GMDSS), joka määritellään SOLAS-sopimuksen IV luvussa, ja joita käytetään jommassakummassa seuraavista palveluista:
a)
Kansainvälisen teleliiton ITU:n radio-ohjesäännön 1.28 artiklassa määritellyssä merenkulun siirtyvässä radioliikenteessä;
b)
ITU:n radio-ohjesäännön 1.29 artiklassa määritellyssä merenkulun siirtyvässä satelliittiliikenteessä.
2 artikla
Radiolaitteet on suunniteltava niin, että ne toimivat oikein meriolosuhteissa, täyttävät kaikki merenkulun maailmanlaajuisen hätä- ja turvallisuusjärjestelmän (GMDSS) asettamat toiminnalliset vaatimukset, joita sovelletaan SOLAS-sopimuksen ulkopuolelle jääviin merialuksiin Kansainvälisen merenkulkujärjestön asiaa koskevien säännösten mukaisesti, ja tarjoavat selkeän ja luotettavan yhteyden, jolla analogisen tai digitaalisen viestintäyhteyden toistotarkkuus on erittäin hyvä, sanotun kuitenkaan rajoittamatta Euroopan parlamentin ja neuvoston direktiivin 2009/45/EY (4) soveltamista.
3 artikla
Kumotaan päätös 2004/71/EY.
4 artikla
Tämä päätös on osoitettu kaikille jäsenvaltioille.
Tehty Brysselissä 12 päivänä elokuuta 2013.

Labels: 12
8